จัดหนัก! GULF คว้า 27 โครงการ “โซลาร์ฟาร์ม-วินด์ฟาร์ม” ทะลุ 1.6 พันเมกฯ
GULF ตัวเต็งชนะประมูลมากสุด 27 โครงการ ปริมาณเสนอขาย 1,623.91 เมกะวัตต์ แบ่งเป็น โซลาร์ฟาร์ม จำนวน 1,001.91 เมกะวัตต์ ส่วน วินฟาร์ม จำนวน 622 เมกะวัตต์
GULF ตัวเต็งชนะประมูลมากสุด 27 โครงการ ปริมาณเสนอขาย 1,623.91 เมกะวัตต์ แบ่งเป็น โซลาร์ฟาร์ม จำนวน 1,001.91 เมกะวัตต์ ส่วน วินฟาร์ม จำนวน 622 เมกะวัตต์
6 เม.ย. 2566

ผู้สื่อข่าวรายงานว่า นายคมกฤช ตันตระวาณิชย์ เลขาธิการสำนักงานคณะกรรมการกำกับกิจการพลังงาน (สำนักงานกกพ.) เปิดเผยว่า เมื่อวันที่ 5 เม.ย. 2566 ที่ผ่านมา คณะกรรมการกำกับกิจการพลังงาน (กกพ.) พิจารณาเห็นชอบรายชื่อผู้ยื่นขอผลิตไฟฟ้าที่ได้รับการคัดเลือกตามระเบียบกกพ.สำหรับกลุ่มไม่มีต้นทุนเชื้อเพลิง พ.ศ. 2565 โดยมีผู้ผ่านการพิจารณาคัดเลือกจำนวน 175 โครงการ (จากผู้ผ่านการพิจารณาทั้งสิ้นรวม 386 โครงการ) ปริมาณเสนอขาย 4,852.26 เมกะวัตต์ (จากกำหนดรับซื้อทั้งหมด 5,203 เมกะวัตต์)
โดยแบ่งเป็น 1) พลังงานลมจำนวน 22 โครงการ ปริมาณเสนอขาย 1,490.20 เมกะวัตต์ 2) พลังงานแสงอาทิตย์แบบติดตั้งบนพื้นดินร่วมกับระบบกักเก็บพลังงาน (BESS) จำนวน 24 โครงการปริมาณเสนอขาย 994.06 เมกะวัตต์ 3)พลังงานแสงอาทิตย์แบบติดตั้งบนพื้นดิน จำนวน 129 โครงการ ปริมาณเสนอขาย 2,368 เมกะวัตต์
นายคมกฤช กล่าวว่าอีกว่า หลังจากกกพ.ประกาศรายชื่อดังกล่าวแล้ว ทางการไฟฟ้าฯ จะมีหนังสือแจ้งให้ผู้ยื่นขอผลิตไฟฟ้าที่ได้รับการคัดเลือกทราบและยอมรับเงื่อนไขการลงนามสัญญาซื้อขายไฟฟ้า ภายในวันที่ 19 เม.ย. 2566 หลังจากนั้นจะมีการลงนามสัญญาซื้อขายไฟฟ้า (PPA) ต่อไป โดยแบ่งเป็นกลุ่มที่ 1 และกลุ่มที่ 2 ที่จะมีการ COD ไม่พร้อมกัน ดังนั้นโครงการที่จะต้อง COD ภายในปี 2567-2568 จะต้องลงนาม PPA ก่อน ซึ่งคาดว่าจะไม่เกินเดือนมิถุนายนนี้
จากการตรวจสอบเบื้องต้นพบว่า บริษัทที่เป็นตัวเต็งที่ชนะประมูลมากสุด บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF จำนวน 27 โครงการ ปริมาณเสนอขาย 1,623.91 เมกะวัตต์ โดยแบ่งเป็นพลังงานลม 9 โครงการ จำนวน 622 เมกะวัตต์ ขณะที่พลังงานแสงอาทิตย์แบบติดตั้งบนพื้นดินร่วมกับระบบกักเก็บพลังงาน 12 โครงการ จำนวน 700.2 เมกะวัตต์ และพลังงานแสงอาทิตย์ 6 โครงการ จำนวน 301.71 เมกะวัตต์
ด้านฝ่ายนักวิเคราะห์จาก FSSIA มีมุมมองเชิงบวกต่อแนวโน้มการเติบโตของผู้ชนะประมูลขายไฟฟ้าพลังงานทดแทน 4,852.26 เมกะวัตต์ ล่าสุด โดยเฉพาะ GULF ที่มีกำลังการผลิตรวมจากการชนะประมูลมากที่สุด โดยประมาณกว่า 2,000 เมกะวัตต์ ประกอบด้วย พลังงานลม แสงอาทิตย์ และแสงอาทิตย์บวกแบตเตอรี่ ประมาณการกำไรสุทธิรวมกันเพิ่มเติม 3,000-5,000 ล้านบาทต่อปี ให้กับ GULF เมื่อโครงการทั้งหมดแล้วเสร็จภายใน 5 ปีข้างหน้า